Document ID: 32003R0807

Nõukogu määrus (EÜ) nr 807/2003,
14. aprill 2003,
konsulteerimiskorra kohaselt (ühehäälselt) vastuvõetud nõukogu õigusaktides sätestatud rakendusvolituste kasutamisel komisjoni abistavaid komiteesid käsitlevate sätete kohandamise kohta otsusega 1999/468/EÜ
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikleid 93, 94, 269, 279 ja 308,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
võttes arvesse majandus- ja sotsiaalkomitee arvamust, [3]
olles konsulteerinud kontrollikojaga seoses nõukogu 29. mai 1989. aasta määrusega (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta [4]
ning arvestades järgmist:
(1) Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused, [5] on asendanud otsuse 87/373/EMÜ. [6]
(2) Vastavalt nõukogu ja komisjoni avaldusele otsuse 1999/468/EÜ kohta [7] tuleks kohandada sätteid, mis käsitlevad otsuses 87/373/EMÜ ettenähtud rakendusvolituste kasutamisel komisjoni abistavaid komiteesid, et viia need kooskõlla otsuse 1999/468/EÜ artiklitega 3, 4 ja 5.
(3) Kõnealuses avalduses esitatakse komiteemenetluste kohandamise viisid, kohandamine toimub automaatselt tingimusel, et see ei mõjuta alusdokumendis ettenähtud komitee laadi.
(4) Kohandatavates sätetes määratud tähtajad peavad jääma kehtima. Kui rakendamismeetmete kohandamiseks ei ole tähtaega sätestatud, tuleks selleks määrata kolm kuud.
(5) Nende õigusaktide sätted, mis näevad ette otsusega 87/373/EMÜ kehtestatud I tüüpi komiteemenetluse kasutamise, tuleb seepärast asendada sätetega, mis osutavad otsuse 1999/468/EÜ artiklis 3 sätestatud nõuandemenetlusele.
(6) Nende õigusaktide sätted, mis näevad ette otsusega 87/373/EMÜ kehtestatud IIa ja IIb tüüpi komiteemenetluse kasutamise, tuleb asendada sätetega, mis osutavad otsuse 1999/468/EÜ artiklis 4 sätestatud korralduskomitee menetlusele.
(7) Nende õigusaktide sätted, mis näevad ette otsusega 87/373/EMÜ kehtestatud IIIa ja IIIb tüüpi komiteemenetluse kasutamise võimaluse, tuleb asendada sätetega, mis osutavad otsuse 1999/468/EÜ artiklis 5 sätestatud regulatiivkomitee menetlusele.
(8) Käesoleva määruse eesmärgiks on üksnes komiteemenetluste vastavusse viimine. Nende menetlustega seotud komiteede nimesid on vajaduse korral muudetud,
ON VASTU VÕTNUD KÄESOLEVA MÄÄRUSE:
Artikkel 1
Nõuandemenetlust silmas pidades kohandatakse I lisas loetletud dokumente selle lisa järgi, et viia need kooskõlla otsuse 1999/468/EÜ vastavate sätetega.
Artikkel 2
Korralduskomitee menetlust silmas pidades kohandatakse II lisas loetletud dokumente selle lisa järgi, et viia need kooskõlla otsuse 1999/468/EÜ vastavate sätetega.
Artikkel 3
Regulatiivkomitee menetlust silmas pidades kohandatakse III lisas loetletud dokumente selle lisa järgi, et viia need kooskõlla otsuse 1999/468/EÜ vastavate sätetega.
Artikkel 4
Viiteid I, II ja III lisas käsitletud dokumentide sätetele käsitatakse viidetena nendele nii, nagu need on käesoleva määrusega kohandatud.
Käesolevas määruses esitatud viiteid komiteede endistele nimedele käsitatakse viidetena nende uutele nimedele.
Artikkel 5
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 14. aprill 2003

Labels: 10
11
15